Saksan liittotasavallan aloite neuvoston päätöksen tekemiseksi Eurojust-yksikön perustamisesta



Virallinen lehti nro C 206 , 19/07/2000 s. 0001 - 0002



Saksan liittotasavallan aloite neuvoston päätöksen tekemiseksi Eurojust-yksikön perustamisesta (2000/C 206/01) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 31 artiklan a alakohdan ja 34 artiklan 2 kohdan c alakohdan, ottaa huomioon Saksan liittotasavallan aloitteen(1), ottaa huomioon Euroopan parlamentin lausunnon(2), sekä katsoo seuraavaa: Tampereen Eurooppa-neuvoston päätelmien mukaisesti olisi vakavan järjestäytyneen rikollisuuden torjunnan tehostamiseksi perustettava yksikkö (Eurojust), joka muodostuu jäsenvaltioiden oikeusjärjestelmänsä mukaisesti lähettämistä syyttäjistä, tuomareista tai vastaavaa toimivaltaa käyttävistä poliiseista, ON PÄÄTTÄNYT SEURAAVAA: 1 artikla Jäsenvaltiot lähettävät yhden tai useamman tuomarin, syyttäjän tai poliisin jäljempänä "yhteysvirkamies" [...]. Yhteysvirkamiehet muodostavat Eurojust-yksikön. 2 artikla 1. Eurojust-yksikön tehtävänä on avustaa sellaisten vakavien rikosten tutkinnassa, joiden syytteeseenpanoa varten voidaan tarvita oikeusapua, sekä Euroopan unionin taloudellisiin etuihin kohdistuvien rikosten tutkinnassa. 2. Eurojust-yksikön yhteysvirkamiehillä on seuraavat tehtävät: a) antaa tietoja lähettävän valtion aineellisesta oikeudesta ja prosessioikeudesta muiden jäsenvaltioiden tutkintaviranomaisille sekä Euroopan yhteisöjen komissiolle ja Europolille tai ilmoittaa, miltä viranomaiselta tiedot ovat saatavissa; b) antaa lähettävän valtion lainsäädännön mukaisesti tietoja tutkinnan kulusta ja rikosoikeudellisista tuomioista oikeusviranomaisille ja muille rikosten tutkinnasta vastaaville viranomaisille sekä komissiolle ja Europolille tai järjestää yhteys lähettävän valtion tutkintaviranomaiseen; c) antaa apua yhteisen tutkinnan koordinoimisessa ja toteuttamisessa sellaisissa tapauksissa, joissa toisiinsa liittyvien rikosten tutkinta suoritetaan kahdessa tai useammassa jäsenvaltiossa; d) antaa Europolille pyynnöstä oikeudellisia neuvoja tietojen analysoinnissa; e) antaa tulevissa Europolin toimivallan laajentamista koskevissa sopimusneuvotteluissa pyynnöstä asiantuntijalausuntoja Europolin avustamiseksi oikeudellisissa kysymyksissä; f) vaihtaa kokemuksia rikosten kansainvälisen torjunnan ja unionin taloudellisiin etuihin kohdistuvien rikosten torjunnan heikkouksista. 3 artikla Euroopan unionin jäsenvaltioiden välisen oikeudellisen yhteistyön edistämiseen tähtäävästä yhteystuomareiden vaihtojärjestelmästä 22 päivänä huhtikuuta 1996 hyväksytyssä neuvoston yhteisessä toiminnassa 96/277/YOS(3) tarkoitetut yhteystuomarit ja Euroopan oikeudellisen verkoston perustamisesta 29 päivänä kesäkuuta 1998 hyväksytyssä yhteisessä toiminnassa 98/428/YOS(4) tarkoitettujen yhteysviranomaisten tehtävänä on osallistua Eurojust-yksikön tehtävien toteuttamiseen. Eurojust-yksikön tehtävänä on avustaa niitä tässä toiminnassa. 4 artikla Komissiota ja Europolia kehotetaan lähettämään yhteysvirkamiehiä Eurojust-yksikköön. 5 artikla 1. Eurojust-yksikkö ottaa vastatakseen Euroopan oikeudellisen verkoston yhdessä neuvoston pääsihteeristön kanssa julkaisemasta voimassa olevia oikeudellisia välineitä koskevasta asiakirjatiedostosta. Eurojust-yksikön tehtävänä on päivittää tiedostoa jatkuvasti ja täydentää sitä tiedoilla oikeusavun piiriin kuuluvien ongelmien käsittelystä ja jäsenvaltioiden erityisistä menettelyistä. 2. Eurojust-yksikön on mahdollisuuksien mukaan huolehdittava asiakirjojen kääntämisestä muiden jäsenvaltioiden virallisille kielille. 3. Jäsenvaltioiden tutkintaviranomaisten, Euroopan komission ja Europolin lisäksi myös kolmannet osapuolet voivat saada asiakirjatiedostossa olevia tietoja. 6 artikla 1. Jäsenvaltioiden on yhteistyön lujittamiseksi verkotettava kansalliset prosessi- ja rikosrekisterinsä siten, että kysymykset voidaan ohjata Eurojust-yksikön kautta edelleen kansallisista rekistereistä vastaaville viranomaisille. Tämä ei kuitenkaan rajoita tietojen luovuttamista koskevien, kunkin rekisterin osalta voimassa olevien oikeudellisten määräysten soveltamista. 2. Eurojust-yksikön tehtävänä on avustaa jäsenvaltioita tutkittaessa, onko tarpeen perustaa keskitetty eurooppalainen prosessirekisteri. 7 artikla 1. Eurojust-yksikkö voi tehtäviensä toteuttamiseksi vaihtaa kokemuksia muiden elinten, erityisesti kansainvälisten organisaatioiden kanssa. 2. Neuvosto voi tehdä sopimuksia kolmansien valtioiden kanssa Eurojust-yksikön yhteistyöstä niiden tutkintaviranomaisten kanssa, erityisesti yhteisten yhteysvirkamiesten lähettämisestä. 8 artikla Neuvoston pääsihteeristö antaa käyttöön tehtävien suorittamiseksi tarvittavat tulkit, kääntäjät ja avustajat sekä välineet. Pääsihteeristö vastaa erityisesti 5 artiklassa tarkoitetun tietotekniikkaan perustuvan tietokannan perustamisesta. 9 artikla Tämä päätös tulee voimaan päivänä, jona se julkaistaan virallisessa lehdessä. Tehty Brysselissä ... Neuvoston puolesta Puheenjohtaja ... (1) EYVL C 206, 19.7.2000, s. 1. (2) EYVL C ... (3) EYVL L 105, 27.4.1996, s. 1. (4) EYVL L 191, 7.7.1998, s. 4.